CELEX: 
Language: sk
Date: 2017-08-28 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) 2017/565, pokiaľ ide o špecifikáciu vymedzenia systematických internalizátorov na účely smernice 2014/65/EÚ

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ
                  1
                („MiFID II“), sa má začať uplatňovať 3. januára 2018 a spolu s nariadením č. 600/2014
                  2
                (MiFIR) majú nahradiť smernicu 2004/39/ES
                  3
               . V právnych aktoch MiFID II a MiFIR sa poskytuje aktualizovaný harmonizovaný právny rámec, ktorým sa upravujú požiadavky týkajúce sa investičných spoločností, regulovaných trhov, poskytovateľov služieb oznamovania údajov a spoločností z tretích krajín poskytujúcich investičné služby alebo činnosti v Únii.
            
            
               Cieľom MiFID II a MiFIR je zlepšiť efektívnosť, odolnosť a integritu finančných trhov, a to najmä:
            
            
               1.dosahovaním vyššej transparentnosti: zavedením režimu predobchodnej a poobchodnej transparentnosti pre neakciové obchody a posilnením a rozšírením existujúceho režimu transparentnosti pre akciové obchody;
            
            
               2.zabezpečením toho, aby sa väčší objem obchodovania uskutočňoval na regulovaných miestach: vytvorením novej kategórie platforiem na účely obchodovania s derivátmi a dlhopismi – organizovaných obchodných systémov – a vytvorením obchodnej povinnosti pre podiely na regulovaných miestach, ako aj jasným oddelením bilaterálnych a multilaterálnych miest výkonu.
            
            
               Vzhľadom na údajné nové iniciatívy v rámci tohto odvetvia využívajúce nejasnosť pojmu „obchodovanie na vlastný účet vykonávaním pokynov klientov“, ktoré vymedzujú činnosti systematických internalizátorov, je nevyhnutné bližšie špecifikovať vymedzenie systematického internalizátora s cieľom riešiť tento vývoj na trhu a obmedziť riziko obchádzania smernice MiFID 2.
            
            
               Toto delegované nariadenie vychádza z právomoci stanovenej v článku 4 ods. 2 smernice 2014/65/EÚ, v ktorom sa Komisii udeľuje právomoc prijať delegované akty bližšie určujúce niektoré technické prvky vymedzení uvedených v článku 4 ods. 1 smernice 2014/65/EÚ s cieľom prispôsobiť ich vývoju na trhu, technologickému vývoju a skúsenostiam s konaním zakázaným v nariadení (EÚ) č. 596/2014
                  4
                a zabezpečiť jednotné uplatňovanie smernice 2014/65/EÚ. Keďže pojem „systematický internalizátor“ je vymedzený v článku 4 ods. 1 bode (20) smernice 2014/65/EÚ a bližšie určený v delegovanom nariadení Komisie (EÚ) 2017/565, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o organizačné požiadavky a podmienky výkonu činnosti investičných spoločností, ako aj o vymedzené pojmy na účely uvedenej smernice
                  5
               , týmto delegovaným nariadením Komisie sa mení delegované nariadenie Komisie (EÚ) 2017/565.
            
            
               Tomuto delegovanému nariadeniu Komisie nepredchádzalo posúdenie vplyvu, pretože nemá ani nemá mať za následok zmenu regulačných požiadaviek pre investičné spoločnosti. Naopak, len objasňuje presný rozsah pojmu „systematický internalizátor“ s cieľom zabezpečiť jednotné uplatňovanie tohto pojmu a vyhnúť sa obchádzaniu.
            
            
               2.KONZULTÁCIE PRED PRIJATÍM AKTU
            
            
               Útvary Komisie absolvovali s mnohými zainteresovanými stranami množstvo stretnutí, ktorých cieľom bolo počas roka 2016 a prvého polroka 2017 prediskutovať súčasné opatrenie. Komisia si takisto vymenila množstvo informácií a názorov s členmi Výboru Európskeho parlamentu pre hospodárske a menové veci (výbor ECON) a uskutočnila konzultácie expertnej skupiny Európskeho výboru pre cenné papiere (EGESC), počas ktorých sa tento delegovaný akt konzultoval s expertmi z členských štátov a na ktorých sa zúčastnili aj pozorovatelia z Európskeho parlamentu, Rady, Európskej centrálnej banky a Európskeho orgánu pre cenné papiere a trhy (ESMA). Návrh delegovaného aktu sa uverejnil na získanie spätnej väzby v rámci štvortýždňovej konzultácie, ktorá sa skončila 18. júla 2017. Počas jej trvania sa zaznamenali obavy týkajúce sa obozretného riadenia rizík dosiahnutého prostredníctvom vnútroskupinových transakcií. Reakciou na tieto obavy bolo začlenenie nového odôvodnenia a zmeny článku 16a, v ktorých sa objasnil rozsah zodpovedajúcich postupov, ktoré sa považujú za obchodovanie na vlastný účet.
            
            
               3.PRÁVNE PRVKY DELEGOVANÉHO AKTU
            
            
               Tento delegovaný akt obsahuje jedno prevádzkové ustanovenie, v ktorom sa stanovujú ďalšie technické špecifikácie jedného prvku vymedzenia pojmu systematického internalizátora podľa vymedzenia v článku 4 ods. 1 bode (20) smernice 2014/65/EÚ. Týmto delegovaným nariadením Komisie sa zmení delegované nariadenie (EÚ) 2017/565.
            
            
               Na zabezpečenie bezproblémového vykonávania delegovaného nariadenia (EÚ) 2017/565 je potrebné, aby toto pozmeňujúce delegované nariadenie Komisie nadobudlo účinnosť čo najskôr.
            
            
               DELEGOVANÉ NARIADENIE KOMISIE (EÚ) …/…
            
            
               z 28. 8. 2017,
            
            
               ktorým sa mení delegované nariadenie (EÚ) 2017/565, pokiaľ ide o špecifikáciu vymedzenia systematických internalizátorov na účely smernice 2014/65/EÚ
            
            
               (Text s významom pre EHP)
            
            
               EURÓPSKA KOMISIA,
            
         
         
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 2014/65/EÚ z 15. mája 2015 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ
                  6
               , a najmä na jej článok 4 ods. 2,
            
            
               keďže:
            
            
               (1)V snahe dosiahnuť objektívne a účinné uplatňovanie vymedzenia systematických internalizátorov v Únii podľa stanovenia v článku 4 ods. 1 bode (20) smernice 2014/65/EÚ by sa mali poskytnúť ďalšie špecifikácie týkajúce sa najnovšieho technologického vývoja na trhoch s cennými papiermi v súvislosti s párovacími mechanizmami, na ktorých sa investičné firmy môžu zúčastňovať.
            
            
               (2)Technologický vývoj na trhoch s cennými papiermi viedol k vzniku elektronických komunikačných sietí, ktoré umožňujú prepojenie viacerých investičných spoločností, ktoré majú v úmysle pôsobiť pod označením systematického internalizátora s inými poskytovateľmi likvidity uplatňujúcimi techniky vysokofrekvenčného algoritmického obchodovania. Tento vývoj ohrozuje jasné oddelenie bilaterálneho obchodovania na vlastný účet vykonávaním pokynov klientov a multilaterálneho obchodovania podľa delegovaného nariadenia (EÚ) 2017/565. V dôsledku tohto technologického a trhového vývoja je preto nevyhnutné spresniť, že systematický internalizátor sa nesmie pravidelne zapájať do vnútorného ani vonkajšieho párovania obchodov prostredníctvom obchodovania párovaním voči vlastnému účtu ani iných typov de facto bezrizikových transakcií back-to-back v danom finančnom nástroji mimo obchodného miesta.
            
            
               (3)Centralizované riadenie rizík v rámci skupiny spravidla zahŕňa prenos rizika, ktoré vzniklo investičnej spoločnosti pri transakciách s tretími stranami, na subjekt v tej istej skupine, ktorý nemôže poskytnúť kotácie, iné informácie o obchodných záujmoch ani takéto transakcie zamietnuť alebo zmeniť, a preto by sa takýto prenos mal naďalej považovať za obchodovanie na vlastný účet, ak sa vykonáva výlučne na účel centralizovania riadenia rizík skupiny.
            
            
               (4)Z dôvodov jednoznačnosti a právnej istoty by sa znenie týkajúce sa dátumu začatia uplatňovania delegovaného nariadenia (EÚ) 2017/565 malo zosúladiť so znením týkajúcim sa dátumu začatia uplatňovania smernice 2014/65/EÚ.
            
            
               (5)V záujme zabezpečenia bezproblémového fungovania finančných trhov je potrebné, aby toto nariadenie nadobudlo účinnosť čo najskôr.
            
            
               (6)Opatrenia stanovené v tomto nariadení sú v súlade so stanoviskom expertnej skupiny Európskeho výboru pre cenné papiere,
            
            
               PRIJALA TOTO NARIADENIE:
            
            
               Článok 1
            
            
               Delegované nariadenie (EÚ) 2017/565 sa mení takto:
            
            
               1.Vkladá sa tento článok 16a:
            
            
               „Článok 16a
            
            
               Účasť na párovacích mechanizmoch
            
            
               Investičná spoločnosť sa na účely článku 4 ods. 1 bodu (20) smernice 2014/65/EÚ nepovažuje za obchodujúcu na vlastný účet, ak sa táto investičná spoločnosť zúčastňuje na párovacích mechanizmoch so subjektmi mimo jej vlastnej skupiny s cieľom alebo v dôsledku vykonávania de facto bezrizikových transakcií back-to-back vo finančnom nástroji mimo obchodného miesta.“
            
            
               2.V článku 91 sa druhý odsek nahrádza takto:
            
            
               „Uplatňuje sa od 3. januára 2018.“
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
         
         
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 28. 8. 2017
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  Ú. v. EÚ L 173, 12.6.2014, s. 349.
               
               
                  
                     (2)
                  Nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (Ú. v. EÚ L 173, 12.6.2014, s. 84).
               
               
                  
                     (3)
                  Smernica Európskeho parlamentu a Rady 2004/39/ES z 21. apríla 2004 o trhoch s finančnými nástrojmi, o zmene a doplnení smerníc Rady 85/611/EHS a 93/6/EHS a smernice Európskeho parlamentu a Rady 2000/12/ES a o zrušení smernice Rady 93/22/EHS (Ú. v. EÚ L 145, 30.4.2004, s. 1).
               
               
                  
                     (4)
                  Nariadenie Európskeho parlamentu a Rady (EÚ) č. 596/2014 o zneužívaní trhu (nariadenie o zneužívaní trhu) a o zrušení smernice Európskeho parlamentu a Rady 2003/6/ES a smerníc Rady a Komisie 2003/124/ES, 2003/125/ES a 2004/72/ES (Ú. v. EÚ L 173, 12.6.2014, s. 1).
               
               
                  
                     (5)
                  Ú. v. EÚ L 87, 31.3.2017, s. 1.
               
               
                  
                     (6)
                  Ú. v. EÚ L 173, 12.6.2014, s. 349.